2018. gada Noteikumi Nr.

Rīgā (prot. Nr.   .§)

**Veselības aprūpes pakalpojumi dienas stacionārā**

Izdoti saskaņā ar

Veselības aprūpes finansēšanas likuma

6. panta ceturto daļu un 10. panta trešo daļu

**I. Vispārīgie jautājumi**

1. Noteikumi nosaka:

1.1. pacienta līdzmaksājuma apmēru par veselības aprūpes pakalpojumiem dienas stacionārā;

1.2. dienas stacionārā sniedzamo veselības aprūpes pakalpojumu sarakstu;

1.3. kārtību, kādā tiek organizēta veselības aprūpes pakalpojumu sniegšana dienas stacionārā un veikta samaksa par tiem, kā arī šīs samaksas apmērs.

**II. Veselības aprūpes pakalpojumu dienas stacionārā sniegšanas kārtība un veselības aprūpes pakalpojumu dienas stacionārā saraksts**

2. Veselības aprūpes pakalpojumi dienas stacionārā ir ārstniecības vai diagnostikas pakalpojums ārstniecības iestādē, kur personai ārstēšanu un veselības aprūpi nodrošina nepilnu diennakti (ne agrāk kā no plkst. 6.00 un ne vēlāk kā līdz plkst. 22.00) un ne mazāk kā trīs stundas veic manipulācijas vai nodrošina personas novērošanu pēc manipulāciju veikšanas.

3. Dienas stacionārā sniedz veselības aprūpes pakalpojumus, kurus to sarežģītības, risku vai laikietilpības dēļ nav iespējams sniegt ambulatori, tomēr kuru dēļ nav nepieciešama pacienta uzņemšana stacionārā, lai nodrošinātu ārstniecības personu diennakts uzraudzību. Dienas stacionārā neveic izmeklējumus, ārstnieciskās procedūras un ķirurģiskās operācijas, kuras nav tieši saistītas ar minēto dienas stacionārā veicamo pakalpojumu sniegšanu un kuras var veikt atbilstoši normatīvajiem aktiem par obligātajām prasībām ārstniecības iestādēm vai to struktūrvienībām aprīkotā speciālista vai procedūru kabinetā. Veselības aprūpes pakalpojumu dienas stacionārā raksturo:

3.1. uzņemšana vienu vai vairākas reizes;

3.2. laikposms starp divām sekojošām uzņemšanām ir vismaz sešas stundas;

3.3. vienas uzņemšanas ilgums ir līdz 16 stundām.

4. Dienas stacionārā veselības aprūpes pakalpojumus veic šādos līmeņos:

4.1. pirmā līmeņa dienas stacionāra veselības aprūpes pakalpojums, ko apmaksā ārstniecības iestādei, kurā ir intensīvās terapijas un anestezioloģijas nodaļas, kā arī asins kabinets;

4.2. otrā līmeņa dienas stacionāra veselības aprūpes pakalpojums, ko apmaksā ārstniecības iestādei, kura neatbilst šo noteikumu 4.1. apakšpunktam.

5. Dienas stacionārā sniedzamo veselības aprūpes pakalpojumu saraksts noteikts šo noteikumu 1. pielikumā.

6. Ja personai paredzēts veikt ķirurģisku operāciju dienas stacionārā, ģimenes ārsts vai speciālists pirms nepieciešamās operācijas izvērtē:

6.1. personas vecumu un veselības stāvokli un atbilstoši medicīniskām indikācijām nosūta personu tādu izmeklējumu veikšanai, kas nepieciešami, lai izvērtētu, vai ķirurģisko operāciju var veikt dienas stacionārā;

6.2. nepieciešamās ķirurģiskās operācijas komplikāciju risku;

6.3. personas komunikācijas spējas (spējas saprast un ievērot rekomendācijas par turpmāko aprūpi pēc operācijas veikšanas);

6.4. personas iespējas saņemt medicīnisko palīdzību pēc operācijas, ja tas būs nepieciešams, tai skaitā noskaidro, vai personai ir pieejams tālrunis;

6.5. vai pēcoperācijas sāpju kontroli var nodrošināt, izmantojot orālos pretsāpju līdzekļus vai reģionālo anestēziju.

7. Ārstniecības iestāde, kas dienas stacionārā sniedz šo noteikumu   
1. pielikuma 2., 3. un 11. punktā minētos pakalpojumus, nodrošina, ka:

7.1. pacients ķirurģiskās operācijas veikšanai dienas stacionārā tiek uzņemts vienu reizi;

7.2. pirms operācijas veikšanas ārstējošais ārsts informē pacientu par plānoto operāciju, kā arī par pacienta pārvešanu uz stacionāro ārstniecībās iestādi šo noteikumu 7.4. apakšpunktā minētajā gadījumā;

7.3. pēc ķirurģiskas operācijas ārstējošais ārsts novērtē pacienta veselības stāvokli;

7.4. pacientu pārved uz stacionāro ārstniecības iestādi, kas nodrošina diennakts neatliekamo medicīnisko palīdzību, ja medicīnisku iemeslu dēļ viņam ir nepieciešama ārstniecības personu uzraudzība, kas pārsniedz dienas stacionāra darba laiku (pēc plkst. 22.00), izņemot gadījumus, ja ārstniecības iestādei ir personāla resursi un tā nodrošina pacienta uzraudzību nepieciešamajā apjomā, kā arī vienlaicīgi izpilda šādus nosacījumus:

7.4.1. pacientu no dienas stacionāra izraksta ne vēlāk kā nākošajā dienā pēc iestāšanās dienas stacionārā;

7.4.2. ārstniecības iestāde sniedz pirmā līmeņa dienas stacionāra veselības aprūpes pakalpojumus;

7.5. izrakstot pacientu no dienas stacionāra uz mājām, ārstējošais ārsts sniedz pacientam rekomendācijas pēcoperācijas aprūpei, kā arī informē par speciālista apmeklējuma laiku atkārtotai veselības stāvokļa novērtēšanai, ja tas nepieciešams.

**III. Samaksa par veselības aprūpes pakalpojumiem dienas stacionārā**

8. Saņemot dienas stacionārā veselības aprūpes pakalpojumus, persona veic pacienta līdzmaksājumu šādā apmērā:

8.1. par ārstēšanos dienas stacionārā (par katru dienu) – 7,11 *euro;*

8.2. par ķirurģiskām operācijām – atbilstoši Ministru kabineta 2013. gada 17. decembra noteikumu Nr. 1529 "Veselības aprūpes organizēšanas un finansēšanas kārtība" 4. pielikuma 8. punktam un 5. pielikuma 18. punktam.

9. Samaksu par dienas stacionārā sniegtajiem veselības aprūpes pakalpojumiem Nacionālais veselības dienests veic šādā apmērā:

9.1. par ārstēšanos dienas stacionārā atbilstoši dienas stacionārā sniedzamo veselības aprūpes pakalpojumu veidam saskaņā ar šo noteikumu 2. pielikumu;

9.2. par šo noteikumu 1. pielikumā minētajām manipulācijām saskaņā ar Ministru kabineta 2013. gada 17. decembra noteikumu Nr. 1529 "Veselības aprūpes organizēšanas un finansēšanas kārtība" 16. pielikumu

9.3. šo noteikumu 9. punktā minēto pacienta līdzmaksājumu par personām, kuras saskaņā ar Veselības aprūpes finansēšanas likuma 6. panta otro daļu ir atbrīvotas no pacienta līdzmaksājuma.

10. Dienests neapmaksā šo noteikumu 9.1. punktā minēto ārstēšanos dienas stacionārā, ja tās laikā ir veikta kāda no Ministru kabineta 2013. gada 17. decembra noteikumu Nr. 1529 "Veselības aprūpes organizēšanas un finansēšanas kārtība" 3. pielikuma 4. punktā norādītajām ķirurģiskām operācijām, kas nav norādītas šo noteikumu 1. pielikumā.

**IV. Noslēguma jautājums**

11. Jautājumos, ko neregulē šie noteikumi, piemērojami Ministru kabineta 2013. gada 17. decembra noteikumi Nr. 1529 "Veselības aprūpes organizēšanas un finansēšanas kārtība".

12. Noteikumi stājas spēkā 2018. gada 1. martā.

Ministru prezidents, veselības ministra Māris Kučinskis

pienākumu izpildītājs

Ministru prezidents, veselības ministra Māris Kučinskis

pienākumu izpildītājs

Iesniedzējs:

Ministru prezidents, veselības ministra Māris Kučinskis

pienākumu izpildītājs

Vīza: Valsts sekretārs Aivars Lapiņš